กระทรวงพาณิชย์ ร่วมมือกับห้างมานูเอล มาร์เก็ต ผลักดันขายสินค้าไทยในห้างชั้นนำ
นายจุรินทร์ ลักษณวิศิษฎ์ รองนายกรัฐมนตรีและรัฐมนตรีว่าการกระทรวงพาณิชย์ กล่าวภายหลังเป็นประธานเปิดงานและเข้าร่วมกิจกรรมส่งเสริมการขายสินค้าไทยร่วมกับห้าง  Manuel Market ที่กรุงริยาด ประเทศซาอุดีอาระเบีย ว่า มูลค่าการค้าระหว่างไทยกับซาอุดีอาระเบีย มีพัฒนาการที่น่าพอใจเป็นอย่างยิ่ง 7 เดือนของปีนี้ ตั้งแต่เดือนมกราคม-กรกฎาคม 2565 มูลค่าการค้าระหว่างไทยกับซาอุฯเพิ่มขึ้นถึงร้อยละ 46 เป็นผลจากการพัฒนาความสัมพันธ์ระหว่างไทยกับซาอุดีอาระเบียในทิศทางที่เป็นบวกและสร้างความสัมพันธ์ที่ใกล้ชิดยิ่งขึ้นระหว่าง 2 ประเทศ สินค้าที่ประเทศไทยนำมาแสดงที่ห้างมานูเอล มาร์เก็ต ในวันนี้มี 30 รายการ ได้แก่ อาหารทะเลกระป๋อง ผลไม้กระป๋อง ข้าว ซอสปรุงรสและอาหารสัตว์เลี้ยง เป็นต้น ปีที่ผ่านทาห้างมานูเอล มาร์เก็ตได้นำเข้าสินค้าจากประเทศไทยเป็นมูลค่าประมาณ 22 ล้านเหรียญสหรัฐ และคาดว่าปีนี้ ห้างมานูเอล มาร์เก็ตจะนำเข้าสินค้าไทยเพิ่มขึ้นจาก 22 ล้านเหรียญสหรัฐ เป็น 30 ล้านเหรียญสหรัฐห้าง Manuel Market เป็นห้างและซุปเปอร์มาเก็ตระดับชั้นนำ โดยนำเข้าสินค้าอุปโภคบริโภคจากต่างประเทศ โดยเฉพาะจากยุโรปและเอเชีย มาจำหน่าย ห้างยังได้นำเข้าสินค้าจากประเทศไทยหลายรายการ โดยเฉพาะผลิตภัณฑ์อาหาร อีกทั้งยังมีสาขาในเมืองใหญ่ๆ เช่นที่กรุงริยาด เมืองเจดดาห์และเมืองจูเบล โดยมีสาขาทั้งหมด 12 สาขา มีสินค้าไทยที่วางจำหน่ายในห้าง อาทิ ข้าว ผัก ผลไม้ อาหารทะเลกระป๋อง ผลไม้กระป๋อง ซอส  เครื่องปรุงรสและอาหารสัตว์เลี้ยง